REGULAMENTUL (CE) NR. 1575/2007 AL COMISIEI
din 21 decembrie 2007
de stabilire a valorilor standard care trebuie utilizate la calcularea compensației financiare și a avansului din aceasta pentru anumite produse pescărești retrase de pe piață în cursul sezonului de pescuit 2008
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 21 alineatele (5) și (8),
întrucât:
(1)
Regulamentul (CE) nr. 104/2000 prevede acordarea unei compensații financiare către organizațiile de producători care retrag, în anumite condiții, produsele enumerate în anexa I punctele A și B la respectivul regulament. Valoarea acestei compensații financiare ar trebui redusă cu valori standard în cazul produselor destinate altor scopuri decât consumului uman.
(2)
Regulamentul (CE) nr. 2493/2001 al Comisiei din 19 decembrie 2001 privind comercializarea anumitor produse pescărești care au fost retrase de pe piață (2) precizează opțiunile de comercializare a produselor retrase de pe piață. Valoarea acestor produse ar trebui stabilită la un nivel standard în cazul fiecăreia dintre aceste opțiuni de comercializare, luând în considerare veniturile medii care pot fi obținute din această activitate în diferitele state membre.
(3)
În temeiul articolului 7 din Regulamentul (CE) nr. 2509/2000 al Comisiei din 15 noiembrie 2000 de stabilire a normelor de aplicare a Regulamentului (CE) nr. 104/2000 al Consiliului cu privire la acordarea compensației financiare pentru retragerea anumitor produse pescărești (3), norme speciale prevăd că, în cazul în care o organizație de producători sau unul dintre membrii acesteia pune în vânzare produse într-un alt stat membru decât cel în care a fost recunoscută, trebuie informat organismul însărcinat cu acordarea compensației financiare. Este vorba despre organismul din statul membru în care organizația de producători este recunoscută. Valoarea standard deductibilă ar trebui, așadar, să fie cea aplicată în respectivul stat membru.
(4)
Aceeași metodă de calcul ar trebui să se aplice în cazul avansurilor din compensația financiară, conform dispozițiilor articolului 6 din Regulamentul (CE) nr. 2509/2000.
(5)
Măsurile prevăzute în prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
În anexa la prezentul regulament sunt stabilite valorile standard care trebuie utilizate, pentru sezonul de pescuit 2008, la calcularea compensației financiare și a avansurilor aferente pentru produsele pescărești retrase de pe piață de organizațiile de producători și destinate altor scopuri decât consumului uman, astfel cum se menționează la articolul 21 alineatul (5) din Regulamentul (CE) nr. 104/2000.
Articolul 2
Valoarea standard care trebuie dedusă din compensația financiară și din avansurile aferente este cea aplicată în statul membru în care organizația de producători este recunoscută.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică începând cu 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptată la Bruxelles, 21 decembrie 2007.